Volstruisbaken in die mark | Netwerk24
Volstruisbaken in die mark
07 Julie 2018 05:30
'n Bekende baken net buite Oudtshoorn, die Oude Meul Guest Lodge & Game Farm, is vir die eerste keer in die mark.
Die Oude Meul Guest Lodge & Game Farm, net buite Oudtshoorn, is vir die eerste keer in die mark.
Dié besonderse eiendom in 'n unieke ligging word deur Seeff Oudtshoorn vir net minder as R59,5 miljoen bemark.
Stefaan Verlinde, Seeff se lisensiehouer vir die gebied, sê die eiendom lê 15 km vanaf Oudtshoorn op pad na die Kango-grotte toe. "Dit is 'n werkende volstruisplaas met 'n groot verskeidenheid wild en spog met 'n vierster-gradering van die toerismeraad."
Hy sê die eiendom het 'n goed ontwikkelde infrastruktuur. Dit sluit in 'n groot historiese opstal wat van 1946 dateer en 'n moderne huis van 400 m² met gaste-geriewe. Daar is ook 'n trou-venue van 700 m², wat 300 gaste kan akkommodeer, 'n onderdak-braaigerief met toegang tot 'n swembad en 'n tuinhuisie, asook 'n restaurant van 400 m².
Die historiese opstal wat van 1946 dateer.
Daar is 52 gaste-suites, waarvan die helfte toegerus is met 'n leefarea, 'n kombuis en 'n braaiarea. Dié verblyf sluit ook in sewe luukse hutte en sewe luukse safaritente met en suite-badkamers en twee swembaddens. Al die suites het lugverkoeling, satelliet-TV en WiFi.
Die eiendom word as 'n lopende saak verkoop. "Dit is 'n gulde koopgeleentheid in 'n gebied wat 'n groot toeriste-trekpleister is."